CELEX: 32020D1501
Language: bg
Date: 2020-10-14 00:00:00
Title: Решение за изпълнение (ЕС) 2020/1501 на Комисията от 14 октомври 2020 година относно оценката, извършена съгласно Регламент (ЕС) 2018/1139 на Европейския парламент и на Съвета, по отношение на временното освобождаване от някои разпоредби на Регламент на Комисията (ЕС) № 1321/2014, предоставено от Германия (нотифицирано под номер C(2020) 6891) (само текстът на немски език е автентичен) (текст от значение за ЕИП)

16.10.2020   
               
               
                  BG
               
               
                  Официален вестник на Европейския съюз
               
               
                  L 342/23
               
            
         РЕШЕНИЕ ЗА ИЗПЪЛНЕНИЕ (ЕС) 2020/1501 НА КОМИСИЯТА
         от 14 октомври 2020 година
         относно оценката, извършена съгласно Регламент (ЕС) 2018/1139 на Европейския парламент и на Съвета, по отношение на временното освобождаване от някои разпоредби на Регламент на Комисията (ЕС) № 1321/2014, предоставено от Германия
         
            
               (нотифицирано под номер C(2020) 6891)
            
         
         (само текстът на немски език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2018/1139 на Европейския парламент и на Съвета от 4 юли 2018 г. относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) № 2111/2005, (ЕО) № 1008/2008, (ЕС) № 996/2010, (ЕС) № 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) № 552/2004 и (ЕО) № 216/2008 на Европейския парламент и на Съвета и Регламент (ЕИО) № 3922/91 на Съвета (1), и по-специално член 71, параграф 2 от него,
         като има предвид, че:
         
                     (1)
                  
                  
                     На 25 февруари 2020 г. компетентният орган Luftfahrt-Bundesamt („LBA“), от името на Германия, уведоми Комисията, Агенцията за авиационна безопасност на Европейския съюз („Агенцията“ или „ЕААБ“) и другите държави членки, че е предоставил освобождаване на Lufthansa Technik AG от изпълнението на точка 145.A.42 от приложение II (част 145) към Регламент (ЕС) № 1321/2014 на Комисията (2). Съгласно тази точка организация, одобрена съгласно част 145, трябва да гарантира, че на въздухоплавателно средство или друг компонент се монтират само компоненти, които са в задоволително състояние и са допуснати до експлоатация с Формуляр 1 на ЕААБ или еквивалентен формуляр, а в приложимите данни за техническо обслужване са посочени конкретният компонент, стандартна част или материал.
                  
               
                     (2)
                  
                  
                     Освобождаването е предоставено от LBA в контекста на бъдещи проекти с допълнителен типов сертификат и позволява на Lufthansa Technik AG в някои случаи да не спазва точка 145.A.42 от приложение II (част 145) към Регламент (ЕС) № 1321/2014 на Комисията във връзка с някои компоненти, които ще бъдат инсталирани от Lufthansa Technik AG и които са били произведени като прототип.
                  
               
                     (3)
                  
                  
                     LBA обяснява, че в миналото някои от прототипните компоненти, монтирани от Lufthansa Technik AG на въздухоплавателните средства, не са могли да бъдат повторно сертифицирани от своя производител като съответстващи на проектните данни за модификацията, след като тя е била одобрена с издаването на допълнителен типов сертификат. LBA посочва случаи, в които производителят е бил базиран в Съединените щати и след като компонентът е напуснал производителя, не е било възможно повторно сертифициране, както и случаи, в които производителят е изпаднал в несъстоятелност, преди да бъдат одобрени проектните данни. LBA пояснява, че в тези случаи повторното сертифициране на тези компоненти или не е възможно, или създава административна тежест, която забавя връщането на въздухоплавателното средство в експлоатация, като по този начин не позволява на Lufthansa Technik AG да изпълнява поръчки на клиенти и създава финансов и икономически риск.
                  
               
                     (4)
                  
                  
                     Предоставеното от LBA освобождаване не определя продуктите или проектите, за които Lufthansa Technik AG е била освободена от спазване на точка 145.А.42 от приложение II (част 145) към Регламент (ЕС) № 1321/2014 на Комисията и за които LBA може да приеме монтирането на компоненти, които не отговарят на изискванията. LBA посочва, че Lufthansa Technik AG има малък брой предстоящи проекти с допълнителен типов сертификат, при които могат да възникнат такива проблеми и Lufthansa Technik AG може да не е в състояние да спази точка 145.А.42 от приложение II (част 145) към Регламент (ЕС) № 1321/2014 на Комисията. Освобождаването е предоставено в очакване на тези възможни проблеми, за да се избегнат бъдещи закъснения при връщането в експлоатация на модифицирани въздухоплавателни средства. Освобождаването е валидно от 13 февруари 2020 г. до 31 декември 2021 г. и следователно надхвърля период от осем последователни месеца.
                  
               
                     (5)
                  
                  
                     Като смекчаване на последиците от несъответствието с точка 145.А.42 от приложение II (част 145) към Регламент (ЕС) № 1321/2014 на Комисията в освобождаването се предвижда, че на Lufthansa Technik AG се разрешава да допуска до експлоатация въздухоплавателни средства с прототипни компоненти въз основа на алтернативна процедура, включваща сравнение на сертификационния статус на всеки такъв компонент с одобрените проектни данни, получени след приключване на съответния процес на одобрение на допълнителния типов сертификат.
                  
               
                     (6)
                  
                  
                     След извършване на оценка, на 16 юли 2020 г. Агенцията издаде отрицателна препоръка относно освобождаването, предоставено от LBA.
                  
               
                     (7)
                  
                  
                     Комисията е съгласна с препоръката на Агенцията.
                  
               
                     (8)
                  
                  
                     Съгласно член 71, параграф 1 от Регламент (ЕС) 2018/1139 дадена държава членка може да предостави освобождаване само на физическо или юридическо лице, за което се отнася посоченият регламент, „в случай на неотложни непредвидени обстоятелства, засягащи тези лица, или на спешни оперативни нужди на тези лица“ и когато са спазени всички условия, изброени в букви а)—г) от посочения член.
                  
               
                     (9)
                  
                  
                     Що се отнася до „неотложни непредвидени обстоятелства“ или „спешни оперативни нужди“, Комисията счита, че освобождаването не е оправдано от неотложни непредвидени обстоятелства, засягащи Lufthansa Technik AG, или от спешни оперативни нужди на Lufthansa Technik AG, както се изисква в член 71, параграф 1 от Регламент (ЕС) 2018/1139. Освобождаването се предоставя в очакване на възможни бъдещи проблеми с повторното сертифициране на прототипни компоненти. Макар че някои от тези аспекти наистина могат да имат непредвидим характер, като несъстоятелност на доставчик, или да доведат до оперативна необходимост от допускане до експлоатация на въздухоплавателно средство, те нито са съществували, нито са били на път да се осъществят към момента на издаване на освобождаването. По-специално, Германия не е представила никакви доказателства, които да сочат, че някои производители са уведомили Lufthansa Technik AG, че няма да бъдат в състояние да предоставят компоненти с изискваните декларации за сертифициране по отношение на някои проекти. В резултат на това Комисията счита, че в този случай изискването за неотложност не е изпълнено.
                  
               
                     (10)
                  
                  
                     Освен това Комисията счита, че освобождаването не отговаря на изискваните ограничения по отношение на неговия обхват и срок на действие, както е посочено в член 71, параграф 1, буква г) от Регламент (ЕС) 2018/1139. Въпреки че освобождаването се издава само за случаите, когато повторното сертифициране на прототипен компонент не е възможно, то се прилага ефективно за всеки проект с допълнителен типов сертификат, осъществен по време на неговия срок на прилагане, и за неограничен брой възможни компоненти, които да бъдат инсталирани при такива проекти с допълнителен типов сертификат. Освен това Комисията отбелязва, че LBA не е доказал, че освобождаването е ограничено по срок на действие до строго необходимото. Въпреки че срокът на освобождаването изтича на 31 декември 2021 г., LBA не се е обосновал убедително как тази дата на изтичане е свързана с обстоятелствата или нуждите, изискващи това освобождаване.
                  
               
                     (11)
                  
                  
                     Вследствие на това предоставеното от LBA освобождаване не отговаря на условията, определени в член 71, параграф 1 от Регламент (ЕС) 2018/1139,
                  
               ПРИЕ НАСТОЯЩОТО РЕШЕНИЕ:
         
            Член 1
            Освобождаването от изискванията, определени в точка 145.А.42 от приложение II (част 145) към Регламент (ЕС) № 1321/2014, предоставено от Германия и съобщено на Комисията, Агенцията за авиационна безопасност на Европейския съюз и другите държави членки на 25 февруари 2020 г., с което се позволява на Lufthansa Technik AG да не спазва в някои случаи точка 145.А.42 за някои компоненти, които трябва да бъдат монтирани от Lufthansa Technik AG и които са произведени като прототип, не отговаря на условията, посочени в член 71, параграф 1 от Регламент (ЕС) 2018/1139.
         
         
            Член 2
            Адресат на настоящото решение е Федерална република Германия.
         
         
            Съставено в Брюксел 14 октомври 2020 година.
            
               
                  За Комисията
               
               Adina VĂLEAN
               
                  Член на Комисията
               
            
         
         
            (1)  ОВ L 212, 22.8.2018 г., стр. 1.
         
            (2)  Регламент (ЕС) № 1321/2014 на Комисията от 26 ноември 2014 г. относно поддържането на летателната годност на въздухоплавателните средства и авиационните продукти, части и устройства и относно одобряването на организациите и персонала, изпълняващи тези задачи (ОВ L 362, 17.12.2014 г., стр. 1).